b'\n_START_ARTICLE_\n\xc3\x98rnh\xc3\xb8j (by)\n_START_SECTION_\nTreh\xc3\xb8je Museum\n_START_PARAGRAPH_\nI \xc3\x98rnh\xc3\xb8j ligger Treh\xc3\xb8je Museum, der blev startet i 1994 og b\xc3\xa5de er landbrugsmuseum og etnografisk museum. Det udstiller gamle landbrugsredskaber og eksotiske genstande, som er sk\xc3\xa6nket af en lokal globetrotter, minkavler Sigfred Munk. I tilknytning til museet ligger Lokalhistorisk Arkiv, stiftet 1978, med bl.a. en fotografisk samling fra lokalomr\xc3\xa5det.\n_START_SECTION_\nFaciliteter\n_START_PARAGRAPH_\n\xc3\x98rnh\xc3\xb8j Skole har 103 elever, fordelt p\xc3\xa5 7 klassetrin. B\xc3\xb8rneh\xc3\xb8jen har b\xc3\xb8rn fra 0 \xc3\xa5r til og med 4 klasse. \xc3\x98rnh\xc3\xb8j Hallen har en stor hal til 500 personer, minihal til 200 personer, m\xc3\xb8delokale til 60 personer og cafeteria til 70 personer._NEWLINE_P\xc3\xa5 initiativ fra en gruppe frivillige borgere \xc3\xa5bnede \xc3\x98rnh\xc3\xb8j Friplejehjem i 2012 i De gamles Hjem, det tidligere kommunale plejehjem, der var oprettet i 1955 og blev lukket af kommunen 31. december 2010._NEWLINE_\xc3\x98rnh\xc3\xb8j og Omegns Borgerforening blev stiftet i 1917.\n_START_SECTION_\nKirken\n_START_PARAGRAPH_\nHalkj\xc3\xa6r Mark, hvor \xc3\x98rnh\xc3\xb8j ligger i dag, var oprindeligt en del af det store, tyndt befolkede N\xc3\xb8rre Omme Sogn. Her indb\xc3\xb8d menighedsr\xc3\xa5det i 1906 til sognem\xc3\xb8de ang\xc3\xa5ende kirkebyggeri i sognets nordlige del. Forslaget blev vedtaget, og \xc3\x98rnh\xc3\xb8j Kirke stod f\xc3\xa6rdig i 1915 og blev centrum for \xc3\x98rnh\xc3\xb8j Kirkedistrikt, stadig i N\xc3\xb8rre Omme Sogn. Ved kommunalreformen i 1970 blev N\xc3\xb8rre Omme Sogn delt, s\xc3\xa5 den nordlige del med \xc3\x98rnh\xc3\xb8j og Abild\xc3\xa5 kom med i Treh\xc3\xb8je Kommune, mens den sydlige del med Gr\xc3\xb8nbjerg kom med i Videb\xc3\xa6k Kommune. Denne deling blev opretholdt ved kommunalreformen i 2007, hvor Treh\xc3\xb8je Kommune indgik i Herning Kommune, mens Videb\xc3\xa6k Kommune indgik i Ringk\xc3\xb8bing-Skjern Kommune. Den kirkelige konsekvens af denne deling blev draget, da kirkedistrikterne blev nedlagt 1. oktober 2010, og \xc3\x98rnh\xc3\xb8j Kirkedistrikt blev til det selvst\xc3\xa6ndige \xc3\x98rnh\xc3\xb8j Sogn. N\xc3\xb8rre Omme-\xc3\x98rnh\xc3\xb8j er dog stadig \xc3\xa9t pastorat.\n_START_SECTION_\nJernbanen\n_START_PARAGRAPH_\nI 1911 blev Ringk\xc3\xb8bing-N\xc3\xb8rre Omme Jernbane \xc3\xa5bnet. I den store jernbanelov fra 1908_NEWLINE_stod der bare, at den skulle g\xc3\xa5 til N\xc3\xb8rre Omme, og planen var i starten, at den skulle have endestation i Sp\xc3\xa5b\xc3\xa6k, 2 km sydvest for det nuv\xc3\xa6rende \xc3\x98rnh\xc3\xb8j. Men den blev forl\xc3\xa6nget til Halkj\xc3\xa6r Mark, hvor man jo ogs\xc3\xa5 var i gang med at bygge kirke. Stationen kunne dog ikke hedde Halkj\xc3\xa6r, for navnet Halk\xc3\xa6r var optaget af en station p\xc3\xa5 Aars-Nibe-Svenstrup Jernbane. S\xc3\xa5 kom endestationen til at hedde \xc3\x98rnh\xc3\xb8j efter en h\xc3\xb8j lidt l\xc3\xa6ngere mod vest, og den gav ogs\xc3\xa5 navn til kirken og den kommende by. \xc3\x98rnh\xc3\xb8jbanen, som den blev kaldt, blev i 1925 forl\xc3\xa6nget fra \xc3\x98rnh\xc3\xb8j til Holstebro._NEWLINE_\xc3\x98rnh\xc3\xb8j stationsby havde 291 indbyggere i 1940, 352 i 1945, 356 i 1950, 390 i 1955, 463 i 1960 og 515 indbyggere i 1965._NEWLINE_Ringk\xc3\xb8bing-\xc3\x98rnh\xc3\xb8j-Holstebro Jernbane blev nedlagt i 1961. Stationsbygningen, der var tegnet af arkitekt Ulrik Plesner, var i nogle \xc3\xa5r posthus og rutebilstation, men i 1979 blev den revet ned i forbindelse med en vejudvidelse. Mod sydvest blev der p\xc3\xa5 banetrac\xc3\xa9et anlagt en ny vej til Sp\xc3\xa5b\xc3\xa6k. Fra byens nord\xc3\xb8stlige udkant kan man f\xc3\xb8lge 2 km af banetrac\xc3\xa9et vest for Halkj\xc3\xa6rvej, og Halkj\xc3\xa6rvej er anlagt p\xc3\xa5 banetrac\xc3\xa9et hen over Fuglk\xc3\xa6r \xc3\x85.'